Istodobno, cijepljenje, testiranje ili preboljenje ne mogu se smatrati jednakima sa stajališta javnog zdravlja s obzirom na to da su necijepljene i djelomično cijepljene osobe i dalje izložene znatno većem riziku od ozbiljnih ishoda. To se odražava i u inherentno različitim pravilima o valjanosti potvrda.

Od 13. listopada 2021. do 4. ožujka 2022. sljedeće države članice dostavile su informacije u skladu s ovom odredbom: Austrija, Bugarska, Cipar, Danska, Finska, Grčka, Italija, Irska, Latvija, Portugal i Švedska. To povećanje broja obavijesti u odnosu na prethodno izvješće može se objasniti hitnim mjerama poduzetima kao odgovor na varijantu omikron. Dodatni zahtjevi koje su prijavile te države članice uključivali su, na primjer, testove prije odlaska ili testove nakon dolaska, među ostalim za cijepljene putnike i/ili putnike koji su preboljeli bolest. U vrlo malom broju slučajeva provedeni su zahtjevi za podvrgavanje karanteni.

2.3.Putovanja i turizam

Pandemija bolesti COVID-19 ozbiljno je utjecala na nekoliko sektora, a posebno su pogođeni promet i turizam. U toj teškoj situaciji, udruženja u području putovanja i turizma većinom su pozdravila EU digitalnu COVID potvrdu i napore za uspostavu koordiniranog pristupa putovanjima na razini EU-a kao važno postignuće koje građanima osigurava potrebnu predvidljivost te im omogućuje i potiče ih da putuju. Nadalje, pozitivan učinak sustava EU digitalne COVID potvrde širi se izvan EU-a.

Od izbijanja pandemije bolesti COVID-19 promet je jedan od najteže pogođenih sektora. Nakon različitih valova zaraze i različitih mjera poduzetih za njihovo suzbijanje, utvrđeno je da nekoliko aspekata pandemije utječe na taj sektor. Kratkoročni su učinci posljedica mjera ograničenja kretanja, drugih ograničenja te dobrovoljnih napora pojedinaca koji nastoje izbjeći zarazu. Nadalje, promjene u djelatnostima prijevoza mogu biti posljedica nekoliko čimbenika: razvoja pandemije, uključujući stopu procijepljenosti, promjena u ponašanju (prihvaćanje cijepljenja, potreba/želja za putovanjem, izbor načina putovanja), kao i gospodarskog oporavka sektora usluga prijevoza.

Analiza broja komercijalnih letova pokazuje da je najniža razina zabilježena u svibnju i lipnju 2020., što odgovara razdoblju ograničenja kretanja i strogim ograničenjima putovanja u većini država članica. Uz iznimku prva tri mjeseca, broj letova na razini EU-a bio je u svim mjesecima 2021. veći nego 2020. te je slijedio isti sezonski obrazac kao i prethodnih godina: najveći broj na razini EU-a dosegnut je u srpnju i kolovozu s vrhuncem u kolovozu, nakon čega je došlo do postupnog smanjenja u sljedećim mjesecima. Čini se da analiza dostupnih podataka o broju putnika u zračnom prometu potvrđuje taj obrazac: najveći broj putnika u zračnom prometu dosegnut je u srpnju i kolovozu 2021., što se podudara s uvođenjem EU digitalne COVID potvrde. Međutim, razina iz 2019. nije dosegnuta ni u jednoj zemlji za koju su dostupni podaci.

Udruženja u području putovanja i turizma pozdravila su EU digitalnu COVID potvrdu kao važan doprinos ponovnom pokretanju turističkog ekosustava EU-a tijekom ljetne sezone 2021. i nakon nje. European Tourism Manifesto Alliance (Savez za europski turistički manifest), skupina 70 javnih i privatnih organizacija za putovanja i turizam, izjavio je da je „provedba EU digitalne COVID potvrde bila iznimno uspješna” .

Iako je svrha EU digitalne COVID potvrde olakšati slobodno kretanje unutar EU-a, ona isto tako sve više pridonosi ponovnoj uspostavi međunarodnih putovanja u EU i šire. U tom kontekstu Vijeće je 22. veljače 2022. donijelo izmjenu Preporuke (EU) 2020/912 o privremenom ograničenju neobveznih putovanja u EU i mogućem ukidanju takvog ograničenja. Njome se predviđa da bi države članice trebale ukinuti privremeno ograničenje neobveznih putovanja u EU za osobe koje su cijepljene cjepivom koje su odobrili EU ili SZO i za osobe koje su preboljele bolest COVID-19 prije putovanja u EU (vidjeti i odjeljak 2.4. u nastavku). EU digitalna COVID potvrda i COVID potvrde koje izdaju treće zemlje i smatraju se jednakovrijednima u skladu s postupkom utvrđenim u Uredbi o EU digitalnoj COVID potvrdi trebale bi se upotrebljavati kao glavni način dokazivanja testiranja i cijepljenja te kao jedini dokaz preboljenja jer se mogu pouzdano provjeriti. Konačno, iako to nije obuhvaćeno Uredbom o EU digitalnoj COVID potvrdi, EU digitalna COVID potvrda građanima EU-a može olakšati putovanje u treće zemlje, posebno one povezane sa sustavom EU-a donošenjem „odluke o jednakovrijednosti” (vidjeti odjeljak 2.7.1.).

Međunarodne organizacije koje se bave temama povezanima s turizmom zbog toga su izrazile potporu EU digitalnoj COVID potvrdi i/ili priznale da je postala međunarodni standard za olakšavanje putovanja tijekom pandemije bolesti COVID-19. Među njima su Organizacija za ekonomsku suradnju i razvoj , Svjetska turistička organizacija i skupina G20 .

EU digitalna COVID potvrda ne samo da je olakšala putovanja građanima EU-a nego im je i pružila pouzdanu i prihvaćenu ispravu koju mogu upotrijebiti ako država članica njihova odredišta upotrebljava COVID potvrde u nacionalne svrhe, primjerice za pristup restoranima, barovima ili hotelima (za više informacija o nacionalnoj upotrebi EU digitalne COVID potvrde vidjeti odjeljak 2.5.).

2.4.Prihvaćanje različitih vrsta cjepiva protiv bolesti COVID-19 i testova za nju

Kako je predviđeno Uredbom o EU digitalnoj COVID potvrdi, države članice obvezne su prihvatiti potvrde o cijepljenju za cjepiva za koja je izdano odobrenje EU-a za stavljanje u promet kad je riječ o ukidanju ograničenja slobodnog kretanja. Nadalje, države članice isto tako mogu odlučiti, ali nisu obvezne, ukinuti ograničenja za putnike koji su primili cjepivo koje je Svjetska zdravstvena organizacija (SZO) uvrstila na popis za upotrebu u izvanrednim okolnostima ili koje je odobreno na nacionalnoj razini u drugoj državi članici.

Države članice sve više prihvaćaju cjepiva koja je SZO uvrstio na popis za upotrebu u izvanrednim okolnostima, a Komisija se savjetovala s državama članicama u Odboru za zdravstvenu sigurnost, osnovanom člankom 17. Odluke br. 1082/2013/EU , kako bi prikupila informacije o cjepivima protiv bolesti COVID-19 koja nisu odobrena na razini EU-a, a koja one prihvaćaju kako bi ukinule mjere povezane s putovanjima kao što su dodatno testiranje ili karantena. Kako je prethodno navedeno, najnovijom izmjenom Preporuke Vijeća 2020/912 o privremenom ograničenju neobveznih putovanja u EU i mogućem ukidanju takvog ograničenja utvrđuje se da bi države članice trebale ukinuti privremeno ograničenje neobveznih putovanja u EU i za osobe cijepljene cjepivom koje je odobrio SZO. Međutim, na te putnike mogu se primjenjivati dodatni zahtjevi kao što su testovi, karantena ili cijepljenje cjepivom odobrenim u EU-u.

Kad je riječ o testovima na zarazu virusom SARS-CoV-2, oko dvije trećine država članica u kontekstu putovanja prihvaća potvrde izdane na temelju brzih antigenskih testova visoke kvalitete. Države članice koje ne prihvaćaju brze antigenske testove posebice navode veći postotak lažno negativnih rezultata kao razlog za neprihvaćanje takvih potvrda. Uredbom o EU digitalnoj COVID potvrdi ne obvezuje ih se na to, pod uvjetom da to čine na nediskriminirajući način.

2.5.Upotreba EU digitalne COVID potvrde za nacionalne potrebe

Uredbom o EU digitalnoj COVID potvrdi obuhvaćena je upotreba potvrda radi putovanja unutar EU-a tijekom pandemije bolesti COVID-19. Njome se ne propisuje niti zabranjuje upotreba COVID potvrda na nacionalnoj razini, kao što je reguliranje pristupa događanjima, restoranima, sportskim objektima, javnom prijevozu ili radnom mjestu.

Ako države članice odluče upotrebljavati EU digitalnu COVID potvrdu u druge svrhe, to se mora predvidjeti nacionalnim pravom, koje posebice mora biti u skladu sa zahtjevima zaštite podataka. Nadalje, ako država članica uspostavi sustav COVID potvrda za nacionalne potrebe, trebala bi osigurati da se mogu upotrebljavati i EU digitalne COVID potvrde. Time se osigurava da putnici iz drugih država članica mogu upotrebljavati svoje potvrde tijekom boravka.

U razdoblju od posljednjeg izvješća o primjeni Uredbe o EU digitalnoj COVID potvrdi došlo je do promjena u upotrebi COVID potvrda za nacionalne potrebe. Reagirajući na sve veći broj slučajeva u jesen 2021., neke su države članice zahtijevale upotrebu COVID potvrda u dodatne svrhe, primjerice u kontekstu domaćeg javnog prijevoza ili pristupa radnom mjestu. Međutim, početkom 2022. neke su države članice počele ograničavati upotrebu ili su potpuno prestale zahtijevati COVID potvrde za nacionalne potrebe. U anketi koju je proveo Odbor za zdravstvenu sigurnost, pet zemalja navelo je da je upotreba EU digitalne COVID potvrde na nacionalnoj razini već obustavljena, a pet ih je navelo da su u tijeku rasprave o obustavi.

Budući da upotreba COVID potvrda na nacionalnoj razini nije obuhvaćena Uredbom o EU digitalnoj COVID potvrdi, države članice mogu utvrditi i vlastita pravila i uvjete za prihvaćanje. Komisija i dalje potiče države članice da usklade svoja pravila za nacionalnu upotrebu s pravilima o prihvaćanju koja se primjenjuju u kontekstu putovanja, ali još uvijek postoje razlike. Na primjer, dok je osam država članica u anketi navelo da se potvrde o cijepljenju u kojima je naveden dovršetak cijepljenja primarnom serijom cjepiva prihvaćaju za nacionalnu upotrebu tijekom 270 dana u skladu s pravilima primjenjivima u kontekstu putovanja, ostale države članice navele su različita razdoblja prihvaćanja. Dvanaest država članica navelo je da se potvrde o docjepljivanju trećom dozom za nacionalnu upotrebu prihvaćaju na neodređeno vrijeme, kao što je slučaj u kontekstu putovanja.

Znanstvenici su nastojali procijeniti učinak zahtjeva za posjedovanje EU digitalne COVID potvrde. U jednom neobjavljenom članku znanstvenika Sveučilišta Simon Fraser u Britanskoj Kolumbiji procjenjuje se da će nakon najave zahtjeva za EU digitalnu COVID potvrdu na nacionalnoj razini u odnosu na trend prije najave doći do znatnog povećanja procijepljenosti i trajnog kumulativnog dobitka. U članku objavljenom u časopisu The Lancet navodi se da je uvođenje digitalnih COVID potvrda dovelo do povećanja primjene cjepiva 20 dana prije očekivane provedbe, s učinkom koji je trajao do 40 dana nakon toga. U radnom dokumentu koji su objavili znanstvenici instituta za strateško promišljanje Bruegel procjenjuje se da je najava EU digitalne COVID potvrde tijekom ljeta 2021. do kraja godine dovela do povećanja primjene cjepiva u ukupnom stanovništvu u Francuskoj za 13 postotnih bodova, u Njemačkoj za 6,2 postotna boda, a u Italiji za 9,7 postotnih bodova. Nadalje, autori procjenjuju da je time izbjegnuto dodatnih 3 979 smrtnih slučajeva u Francuskoj, 1 133 u Njemačkoj i 1 331 u Italiji te da je spriječen gubitak bruto domaćeg proizvoda u iznosu od 6,0 milijardi EUR u Francuskoj, 1,4 milijarde EUR u Njemačkoj i 2,1 milijardu EUR u Italiji. Napose, autori tvrde da se primjenom COVID potvrda znatno smanjio pritisak na jedinice intenzivne njege i da je u Francuskoj spriječeno premašivanje razine popunjenosti kad su prethodno uvedena ograničenja kretanja.

2.6.Tehnička provedba

2.6.1.Broj izdanih EU digitalnih COVID potvrda